[pic] | ЕВРОПЕЙСКА КОМИСИЯ |

Брюксел, 20.9.2010

COM(2010) 500 окончателен

2008/0098 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ

съгласно член 294, параграф 6 от Договора за функционирането на Европейския съюз относно позицията на Съвета с оглед на приемането на регламент на Европейския парламент и на Съвета за определяне на хармонизирани условия за предлагането на пазара на строителни продукти

2008/0098 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ

съгласно член 294, параграф 6 от Договора за функционирането на Европейския съюз относно позицията на Съвета с оглед на приемането на регламент на Европейския парламент и на Съвета за определяне на хармонизирани условия за предлагането на пазара на строителни продукти

1. ИСТОРИЯ НА ДОСИЕТО

Дата на представяне на предложението на Европейския парламент и на Съвета (документ COM(2008)311 окончателен – A6-0068/2009-2008/0098 (COD): | 23 май 2008 г. |

Дата на становището на Европейския икономически и социален комитет: | 25 февруари 2009 г. |

Дата на становището на Европейския парламент на първо четене: | 24 април 2009 г. |

Дата на представяне на измененото предложение: | 20 октомври 2009 г. |

Дата на приемане на позицията на Съвета: | [13 септември 2010 г.]. |

2. ЦЕЛ НА ПРЕДЛОЖЕНИЕТО НА КОМИСИЯТА

Опростяването на Директива 89/106/ЕИО на Съвета — Директивата за строителните продукти, наричана по-долу „ДСП“, е една от инициативите в рамките на постоянно действащата програма на Комисията за опростяване като част от стратегията за по-добро регулиране : опростяване . Целта на ДСП е да се гарантира свободното движение и използване на строителните продукти на вътрешния пазар. Тъй като строителните продукти са междинни продукти, предназначени за влагане в строежите, понятието за безопасност се прилага към тези продукти до степента, до която те допринасят за безопасността на строежите. По този начин ДСП постига целта си по-скоро посредством определянето на хармонизирани начини за точно и надеждно изразяване на експлоатационните показатели на продукта, отколкото чрез хармонизиране на изискванията за безопасност на продукта, какъвто е случаят при директивите на „новия подход“.

Целта на предложението на Комисията е ДСП да бъде заменена с регламент, като стремежът е да се постигне по-добро определяне на целите на това законодателство на Общността, както и да се направи прилагането му по-лесно и по-ефективно. Като част от инициативата за по-добро регулиране, предложението е израз на намерението да се изяснят основните понятия и използването на маркировката „CE“, да се въведат опростени процедури, така че да се намалят разходите, направени от предприятията, и по-специално МСП, и да се повиши доверието в цялата система, като се наложат нови и по-строги критерии за определянето на органи, участващи в оценяването и проверката на постоянството на експлоатационните показатели на строителните продукти.

3. КОМЕНТАРИ ПО ПОЗИЦИЯТА НА СЪВЕТА

3.1. Общи коментари

Комисията приветства приключването на първото четене от страна на Съвета с приетата понастоящем позиция. За строителния отрасъл е важен фактът, че Съветът като цяло е запазил основните цели на предложението на Комисията, а именно опростяването, изясняването и повишеното доверие, при същевременно спазване на принципите на стратегията за по-добро регулиране (вж. декларацията на Комисията в точка 5).

По-специално Комисията цени получената от Съвета подкрепа за предложението ѝ относно мерките, насочени към опростяване, което продължава да бъде въпрос от съществено значение за работещите в този сектор европейски МСП. Опростените процедури, посочени в членове 36—38 и особено в член 37, които се прилагат по отношение на микропредприятията, произвеждащи строителни продукти, ще се окажат от голямо значение за конкурентоспособността на европейската промишленост. Освен това реформите по отношение на търговията на едро, въведени в структурата на Европейската организация за технически одобрения (ЕОТА) и в издаването на Европейски технически оценки (ЕТО), ще допринесат по ефикасен начин за по-голямо опростяване, прозрачност и доверие в системата.

Съветът също така подкрепи изясняването на общите принципи и на контекста: това именно намери отражение в ясната и централна роля, отредена на декларацията за експлоатационните показатели и свързаната с нея маркировка „CE“, чието значение понастоящем в този контекст е еднозначно. Това се отнася и до категорично засилената понастоящем роля на хармонизираните стандарти, постигнато чрез превръщането им в единствените налични средства за оценяване на експлоатационните показатели на съществените характеристики на обхванатите от тях строителни продукти. По този начин както производителите, така и органите на държавите-членки са задължени да използват този общ технически език при оценяването и декларирането на експлоатационните показатели на продуктите или, съответно, при определянето на каквито и да било нормативни изисквания за тях. На трето място, доверието в системата получи сериозна подкрепа чрез създаването на връзки към съдържанието на пакета от мерки за вътрешния пазар на стоки, както за нотифицираните органи, така и за надзора на пазара.

3.2. Коментари относно измененията, приети от Европейския парламент

Съветът се съгласи само отчасти със становището на Комисията относно измененията, приети от Европейския парламент на първо четене. Тази констатация се отнася и до измененията, които само отчасти бяха интегрирани в позицията на Съвета.

Съветът одобри по принцип основните насоки на измененията, въведени от Европейския парламент по отношение на декларацията за експлоатационните показатели, като по този начин я направи задължителна в случаите, когато разглежданият строителен продукт е обхванат от хармонизиран стандарт или когато за него е била издадена ЕТО. В същия контекст в новия член 3, параграф 3 от позицията на Съвета в известна степен се доразработват съответните изменения, внесени от Европейския парламент, като на Комисията се делегират правомощия за вземане на решения при определяне на съществените характеристики на строителните продукти, обхванати от хармонизиран стандарт, за които производителите трябва винаги да декларират експлоатационните показатели.

Съветът отхвърли предложението на Парламента за включване на опасните вещества в задължителното съдържание на декларацията за експлоатационни показатели, като разглежда този въпрос единствено в новото съображение 24. Тази позиция съответства на гледната точка на Комисията, изразена също в измененото предложение.

Съветът също така отхвърли предложението на Парламента, подкрепено и преформулирано от Комисията, за включване в член 10, параграф 4 на клауза за гарантиране на независимостта на звената за контакт относно продукти в строителството по отношение на органите, участващи в процедурата по получаване на маркировката „СЕ“. Аргументът, че в Регламент (ЕО) № 764/2008 не се съдържа такава разпоредба, не може да се разглежда като обоснован, тъй като посоченият регламент се отнася само до продукти извън областта на хармонизация и следователно — необозначени с маркировката „СЕ“.

3.3. Новите разпоредби, въведени от Съвета, и позицията на Комисията

Съветът въведе нов набор от формулировки по членове 3—6, по-специално като включи в член 3, параграф 3 разпоредба, с която делегира на Комисията правомощия за вземане на решения относно определянето на съществените характеристики, които трябва винаги да бъдат декларирани, като предвиди в член 5 съвкупност от дерогации от общия принцип за задължително деклариране на експлоатационните показатели и като допълнително уточни в член 6 минималното съдържание на тази декларация, като по-специално гарантира, че винаги ще се декларират експлоатационните показатели на поне една съществена характеристика по нива или класове.

Комисията изразява съжаление, че така приетите от Съвета членове 3—6 биха могли да доведат до налагане на предприятията на ненужна административна тежест и тежест във връзка с изпитванията и по този начин не съответстват на принципите за по-добро регулиране.

Освен това Комисията отбелязва, че, независимо от усилията за рационализиране на окончателната позиция на Съвета, продължава да съществува известна непоследователност, която в някои случаи би могла да има политически последици. За да се избегнат бъдещи затруднения при прилагането на регламента, е необходимо всички тези разпоредби да бъдат съгласувани на крайните етапи на законодателната процедура. Като фрапиращ пример може да бъдат посочени опростените процедури, при които нито съображение 34, нито определението за специфична техническа документация (СТД) в член 2, параграф 15 съответстват на съдържанието на текста в членове 36—38.

Съветът също така доразви искането за предоставяне на информация, която да придружава маркировката „СЕ“, като добави редица елементи към член 9, параграф 2. Това изменение е в посока, обратна на възприетата от Европейския парламент. Изглежда също така, че би било целесъобразно да се провери съвместимостта на тези изисквания с възможностите (делегирани понастоящем на Комисията), предвидени в член 7, параграф 3, за предоставяне по електронен път на съдържанието на декларацията за експлоатационните показатели, елементи от което трябва понастоящем при всички случаи да бъдат предоставяни заедно с продукта в съответствие с новия член 9, параграф 2.

Освен това в своята позиция Съветът довърши осигуряването на съответствие с пакета от мерки за вътрешния пазар на стоки за нотифицираните органи (глава VІІ) и въведе необходимите изменения, за да бъдат заменени първоначалните разпоредби относно комитологията с новия набор от правила (нови членове 60—64 в изпълнение на членове 290 и 291 от Договора за функционирането на Европейския съюз) в този контекст. В приетата от Съвета позиция се съдържа също така нова структура по отношение на разпоредбите, касаещи разработването и приемането на Европейски документи за оценяване (ЕДО) (членове 19—24 и приложение ІІ) и функционирането на органи за техническо оценяване (ОТО), както и нови разпоредби относно финансирането на посочените организации от страна на Европейския съюз (членове 31—35).

Комисията подкрепя залегналите в тези изменения принципи.

4. ЗАКЛЮЧЕНИЕ

Комисията, независимо от становището си, че позицията на Съвета не отговаря на някои от съществените цели на нейното първоначално/изменено предложение, смята, че непротивопоставянето е единственият начин, по който процедурата може да продължи.

Съветът се произнесе с квалифицирано мнозинство.

В заключение Комисията подкрепя, в дух на компромис, приетата от Съвета позиция, при отчитане на посочените в следващата точка изявления.

5. ИЗЯВЛЕНИЯ НА КОМИСИЯТА

Комисията направи две изявления (в приложение), които се отнасят до спазването на принципите на по-доброто регулиране и до надзора на пазара.

ПРИЛОЖЕНИЕ

Декларация на Комисията пред Съвета относно по-доброто регулиране

Комисията подкрепя, в дух на компромис, политическото съгласие на Съвета с предложението на Комисията за регламент на Европейския парламент и на Съвета за определяне на хармонизирани условия за предлагането на пазара на строителните продукти.

При все това Комисията припомня, че това предложение е част от нейната стратегия за опростяване[1] и поради това изразява своето съжаление, че разпоредбите в окончателно одобрения от Съвета текст, по-специално членове 3—7, биха могли да доведат до налагане на предприятията на ненужна административна тежест и тежест във връзка с изпитванията, както е посочено в оценката на въздействието, съпътстваща първоначалното предложение[2]. Поради това те няма да съответстват на принципите за по-добро регулиране и с общата цел за намаляване на административната тежест, произтичаща от законодателството на ЕС, одобрени на пролетното заседание на Европейския съвет през март 2007 г.

Комисията възнамерява да проследи по-специално този аспект на регламента и ще включи своите заключения в доклада, който ще представи на Европейския парламент и на Съвета пет години след влизането в сила на посочения регламент.

Декларация на Комисията пред Съвета относно надзора на пазара

Комисията счита, че предвид съображение 37 и в духа на член 6, параграф 3 и член 8, параграф 3, органите на дадена държава-членка могат при необходимост да предприемат целесъобразни мерки по отношение на продукт, който се пуска или предоставя на нейния пазар, в случай че декларацията за експлоатационните показатели не съдържа експлоатационните показатели, свързани със съществените характеристики, по отношение на които съществуват изисквания за този продукт и за неговата декларирана предвидена употреба или употреби, или ако декларираните експлоатационни показатели не отговарят на тези изисквания, на територията или на части от територията на същата държава-членка.

Мерките трябва да бъдат пропорционални на породените рискове и не следва да водят до разпокъсване на вътрешния пазар.

[1] Европейска комисия (2005):COM (2005) 535 окончателен: Съобщение на Комисията до Европейския парламент, Съвета, Европейския икономически и социален комитет и Комитета на регионите —„Изпълнение на Лисабонската програма на Общността: стратегия за опростяване на регулаторната среда“, Брюксел.

[2] COM (2008) 311, SEC (2008) 1900 и SEC (2009) 1901 от 23 май 2008 г.